KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2022. november 23-i ülésére)
TÁRGY: 
A KÖZVILÁGÍTÁS ÜZEMELTETÉSÉRŐL SZÓLÓ ÖNKORMÁNYZATI RENDELET MEGALKOTÁSA
A Képviselő-testület a 92/2022. számú határozatával takarékossági intézkedések bevezetéséről döntött Kiskőrös Város Önkormányzatánál. Az elfogadott intézkedési terv részét képezi a közvilágítási lámpatestek ideiglenes kikapcsolása a hálózatból.
A Magyar Közlöny 2022. évi 183. számában kihirdetésre került a Kormány 449/2022. (XI. 9.) Korm. rendelete a veszélyhelyzet során a közvilágítás üzemeltetésével kapcsolatos szabályokról (továbbiakban: Korm.rendelet), amely november 10. napján hatályba lépett.
A Korm. rendelet 1 §. (1) és (3) bekezdéseinek értelmében:

„1 §. (1) Az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása és kezelése érdekében veszélyhelyzet kihirdetéséről és egyes veszélyhelyzeti szabályokról szóló 424/2022. (X. 28.) Korm. rendelet szerinti veszélyhelyzet ideje alatt a települési önkormányzat képviselő-testülete, közgyűlése a  település közvilágításának időtartamával, illetve mértékével kapcsolatos kérdéseket rendeletben szabályozhatja.
(3) Az (1) és (2) bekezdés szerinti önkormányzati rendeletben a közvilágításra vonatkozó helyi működési rendet közbiztonsági, vagyon- és személyvédelmi, valamint közútbiztonsági szempontokra figyelemmel kell megalkotni”
Kiskőrös város közigazgatási területén megközelítőleg 1800 darab közvilágítási lámpatest (továbbiakban: lámpatest) található. A rendelet-tervezet értelmében 800 darab lámpatest kerül ideiglenesen kikapcsolásra, melyek helyszínét a polgármester határozza meg. A Korm. rendeletben meghatározottak szerint az ideiglenesen kikapcsolásra kerülő lámpatestek helyszínei a közbiztonsági, vagyon- és személyvédelmi, valamint közútbiztonsági szempontokra figyelemmel kerülnek meghatározásra. A szempontok érvényesítése érdekében a gyalogos-átkelőhelyeken és útkereszteződésekben a lámpatestek nem kerülnek kikapcsolásra. A helyszínek meghatározása - a közbiztonsági, vagyon- és személyvédelmi, valamint közútbiztonsági szempontokon túlmenően – az adott útszakasz forgalmi terhelésére figyelemmel történik.   
Fentieket figyelembe véve a takarékossági intézkedések végrehajtása érdekében javaslom, hogy a Képviselő-testület alkossa meg a közvilágítás üzemeltetéséről szóló önkormányzati rendeletet.
Kiskőrös, 2022. november 18.









Domonyi László s.k.,









     polgármester
Kiskőrös Város Önkormányzata

 Képviselő-testületének 

.../2022. (...) önkormányzati rendelete

a közvilágítás üzemeltetéséről
(tervezet)
Kiskőrös Város Önkormányzat Képviselő-testülete a veszélyhelyzet során a közvilágítás üzemeltetésével kapcsolatos szabályokról szóló 449/2022. (XI.9.) Korm. rendelet 4. §-ában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

1. §

(1) Nyolcszáz darab közvilágítási lámpatest átmenetileg ideiglenesen kikapcsolásra kerül.

(2) Az ideiglenesen kikapcsolt közvilágítási lámpatestek helyszínét a polgármester határozza meg.

(3) A gyalogos-átkelőhelyeken és útkereszteződésekben a közvilágítási lámpatestek nem kerülnek kikapcsolásra.

2. §

Ez a rendelet 2022. december 1. napján lép hatályba.

